## Pravilnik o uvjetima i načinu ostvarivanja prava iz obveznog zdravstvenog osiguranja na zdravstvenu njegu u kući osigurane osobe

### NN 40/2007 (18.4.2007.), Pravilnik o uvjetima i načinu ostvarivanja prava iz obveznog zdravstvenog osiguranja na zdravstvenu njegu u kući osigurane osobe

# HRVATSKI ZAVOD ZA ZDRAVSTVENO OSIGURANJE

**1358**

Na osnovi članka 138. Zakona o obveznom zdravstvenom osiguranju (»Narodne
novine« broj 85/06., 105/06. i 118/06.), članka 19. Statuta Hrvatskog zavoda za
zdravstveno osiguranje (»Narodne novine« broj 16/02., 24/02. i 58/03.) i članka
28. stavka 3. Pravilnika o pravima, uvjetima i načinu ostvarivanja prava iz
obveznog zdravstvenog osiguranja (»Narodne novine« broj 120/06.), Upravno vijeće
Hrvatskog zavoda za zdravstveno osiguranje na 45. sjednici održanoj 12. travnja
2007. godine donijelo je

## PRAVILNIK

### O UVJETIMA I NAČINU OSTVARIVANJA PRAVA IZ OBVEZNOG ZDRAVSTVENOG OSIGURANJA NA ZDRAVSTVENU NJEGU U KUĆI OSIGURANE OSOBE

I. OPĆE ODREDBE

Članak 1.

Ovim Pravilnikom uređuje se ostvarivanje prava osiguranih osoba Hrvatskog zavoda
za zdravstveno osiguranje (u daljnjem tekstu: Zavod) na zdravstvenu njegu i
rehabilitaciju u kući osigurane osobe (u daljnjem tekstu: zdravstvena njega), te
uvjeti i način njihova ostvarivanja.
Pod pojmom rehabilitacije iz stavka 1. ovog članka podrazumijeva se pasivno i
aktivno razgibavanje osigurane osobe Zavoda (u daljnjem tekstu: osigurana osoba)
u okviru zdravstvene njege koja se provodi u kući osigurane osobe.

Članak 2.

Osigurana osoba ostvaruje pravo na zdravstvenu njegu kada je takav postupak
medicinski indiciran u skladu s odredbama ovog Pravilnika i drugih općih akata
Zavoda.

Članak 3.

Zdravstvena njega osigurane osobe provodi se u svrhu poboljšanja njezinog
zdravstvenog stanja i sprječavanja njegovog pogoršanja.
Provođenje zdravstvene njege uključuje i poduku osigurane osobe te članova
njezine obitelji o provođenju postupaka zdravstvene njege.

II. UVJETI I NAČIN OSTVARIVANJA PRAVA NA ZDRAVSTVENU NJEGU

Članak 4.

Osigurana osoba ostvaruje pravo na zdravstvenu njegu na osnovi utvrđenih
sljedećih stanja:
– nepokretnosti i slabije pokretljivosti (koje za kretanje trebaju pomoć druge
osobe i koriste pomagala za kretanje)
– kronične bolesti u fazi pogoršanja ili komplikacije, uz uvjet da izabrani
doktor primarne zdravstvene zaštite(u daljnjem tekstu: izabrani doktor)
istodobno provodi liječenje u kući, te da indicira i potrebu provođenja
zdravstvene njege
– prolaznih ili trajnih stanja u kojima nije moguće samozbrinjavanje
– nakon složenijih operativnih zahvata koji zahtijevaju previjanje i njegu rane,
te skrb za anus praeter i ostale stome
– kod bolesnika u terminalnoj fazi bolesti.

Članak 5.

Prijedlog za zdravstvenu njegu osigurane osobe daje izabrani doktor, u skladu s
ovim Pravilnikom i drugim općim aktima Zavoda.
Prijedlog iz stavka 1. ovog članka daje se na tiskanici čiji je oblik i sadržaj
propisan općim aktom Zavoda o sastavu, ovlastima i načinu rada liječničkih
povjerenstava Zavoda.
Odobrenje za provođenje zdravstvene njege prema prijedlogu izabranog doktora
daje liječničko povjerenstvo područnog ureda Zavoda prema sjedištu ordinacije
izabranog doktora.

Članak 6.

Prijedlog za provođenje zdravstvene njege osigurane osobe iz članka 5. ovog
Pravilnika izabrani doktor daje nakon što je izvršio uvid u medicinsku
dokumentaciju, obavio pregled i utvrdio zdravstveno stanje osigurane osobe.
U obrazloženju prijedloga za zdravstvenu njegu iz stavka 1. ovog članka,
izabrani doktor predlaže postupke u skladu s Odlukom o utvrđivanju Popisa
dijagnostičkih i terapijskih postupaka u zdravstvenim djelatnostima – vremenski
i kadrovski normativi (u daljnjem tekstu: Popis), a prema stanjima utvrđenim u
članku 4. ovog Pravilnika i određuje vremensko razdoblje provođenja zdravstvene
njege.
Izabrani doktor obvezan je svaku propisanu i odobrenu zdravstvenu njegu
prijaviti mjerodavnoj patronažnoj službi, te voditi brigu da zdravstvenu njegu
provodi ugovorna zdravstvena ustanova, odnosno ugovorni zdravstveni radnik
privatne prakse koje je odredio.
Patronažna služba obvezna je tijekom razdoblja pružanja njege obići osiguranu
osobu najmanje jednom u 14 dana, te izvijestiti izabranog doktora o njezinom
zdravstvenom stanju, rezultatima dotada provedene zdravstvene njege i potrebi
njezinog daljnjeg provođenja, odnosno potrebi obavljanja pregleda od strane
izabranog doktora.

Članak 7.

Liječničko povjerenstvo područnog ureda Zavoda može osiguranoj osobi uskratiti
odobrenje za zdravstvenu njegu ako nakon pregleda osigurane osobe utvrdi da ne
postoji medicinska opravdanost za njezino provođenje.

Članak 8.

Na osnovi nalaza, mišljenja i ocjene liječničkog povjerenstva područnog ureda
Zavoda, kojom je osiguranoj sobi uskraćeno odobrenje za provođenje zdravstvene
njege područni ured Zavoda, nadležan prema mjestu prebivališta, odnosno boravka
osigurane obvezan je na njezin zahtjev izdati joj prvostupanjsko rješenje u
upravnom postupku.

Članak 9.

Provođenje zdravstvene njege može se odobriti maksimalno sedam puta tjedno.
Dnevno se može odobriti postupaka zdravstvene njege u trajanju od maksimalno 135
minuta bez uračunatog vremena puta.

Članak 10.

Zdravstvenu njegu provodi medicinska sestra, odnosno medicinski tehničar općeg
smjera u privatnoj praksi ili medicinska sestra, odnosno medicinski tehničar
radnici ustanove za zdravstvenu njegu u kući koji sa Zavodom imaju sklopljen
ugovor za provođenje te zdravstvene zaštite.
Zdravstvenu njegu zdravstveni radnici iz stavka 1. ovog članka provode
samostalno u skladu s uputama izabranog doktora.

III. ZAVRŠNE ODREDBE

Članak 11.

Stupanjem na snagu ovog Pravilnika prestaje vrijediti Pravilnik o uvjetima i
načinu ostvarivanja prava iz osnovnog zdravstvenog osiguranja za provođenje
zdravstvene njege u kući (»Narodne novine« broj 76/02.).

Članak 12.

Ovaj Pravilnik stupa na snagu osmog dana od dana objave u »Narodnim novinama«.

Klasa: 025-04/07-01/117
Urbroj: 338-01-01-07-1
Zagreb, 12. travnja 2007.

Predsjednik
Upravnog vijeća Hrvatskog zavoda
za zdravstveno osiguranje
**prim.
Stjepan Bačić, dr. med**., v. r.

Pravilnik, NN 40/2007-1358
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)